**OBRAZLOŽENJE**

Na temelju članka 194. stavka 1. Zakona o zdravstvenoj zaštiti („Narodne novine“, broj 100/2018) ministar zdravstva donosi Pravilnik o početku, završetku i rasporedu radnog vremena zdravstvenih ustanova i privatnih zdravstvenih radnika u ordinaciji u mreži javne zdravstvene službe.

U cilju osiguravanja dostupnosti i kontinuiteta zdravstvene zaštite Pravilnikom se uređuje početak, završetak i raspored radnog vremena zdravstvenih ustanova i privatnih zdravstvenih radnika u ordinaciji u mreži javne zdravstvene službe.

Radi osiguravanja bolje dostupnosti primarne zdravstvene zaštite radno vrijeme ordinacija organizira se svakodnevnom izmjenom po načelu izmjene parnih i neparnih datuma u mjesecu.

Također, utvrđuje se i obveza da na lokacijama s više ordinacija u djelatnostima opće/obiteljske medicine, zdravstvene zaštite predškolske djece i dentalne zdravstvene zaštite, barem jedna ordinacija u pojedinoj djelatnosti mora raditi u suprotnoj smjeni.

Ovim se Pravilnikom uređuje i raspored radnog vremena zdravstvenih radnika koji sukladno ugovoru o provođenju zdravstvene zaštite sklopljenim s Hrvatskim zavodom za zdravstveno osiguranje mogu obavljati privatnu praksu i u posebnom vozilu te u prostoru dislociranom od adrese odobrene ordinacije, a koja se nalazi na potpomognutom području ili području s razvojnim posebnostima.

Utvrđuje se i iznimna mogućnost drukčijeg rasporeda radnog vremena u skladu s potrebama stanovništva, kao i u duljem rasponu za vrijeme trajanja turističke sezone odnosno povećanja stanovništva ili drugih prigodnih događanja.